**Latvijas Republikas Labklājības ministrija**

**Vadlīnijas**

**par sociālajām garantijām**

**bāreņiem un bez vecāku gādības palikušajiem bērniem pēc pilngadības sasniegšanas un atbalstu audžuģimenēm,**

**daudzbērnu ģimenēm,**

**aizbildņiem un aizgādņiem**

Rīga

2019.gada augusts

Aktualizētas 2021.gada decembrī

Bērnu un ģimenes politikas departaments

**Saturs**

[Ievads 3](#_Toc16234678)

[1.Arējos tiesību aktos noteiktie pašvaldības pabalsti 4](#_Toc16234679)

[1.1.Sociālās garantijas bārenim un bez vecāku gādības palikušajam bērnam pēc ārpusģimenes aprūpes beigšanās 4](#_Toc16234680)

[1.1.1.Kas jādara ārpusģimenes aprūpes pakalpojuma sniedzējam? 5](#_Toc16234681)

[1.1.2.Kas jādara pašvaldībai (visbiežāk pašvaldības sociālajam dienestam)? 5](#_Toc16234682)

[1.1.3.Kur bērns saņem atbalstu? 5](#_Toc16234683)

[1.1.4.Kādi ir atbalsta saņemšanas nosacījumi? 5](#_Toc16234684)

[1.2.Audžuģimenes un specializētās audžuģimenes 8](#_Toc16234685)

[1.2.1.Audžuģimenes un specializētās audžuģimenes statuss 8](#_Toc16234686)

[1.2.2. Uz cik ilgu laiku bērnu ievieto audžuģimenē? 9](#_Toc16234687)

[1.2.3.Audžuģimenes finansēšanas kārtība 10](#_Toc16234688)

[1.2.4. Atlīdzības par audžuģimenes pienākumu pildīšanu, pabalsta bērna uzturam un pabalsta apģērba un mīkstā inventāra iegādei apmērs 11](#_Toc16234689)

[1.3 Atbalsts daudzbērnu ģimenēm 12](#_Toc16234690)

[1.3.1.Kas ir daudzbērnu ģimene? 13](#_Toc16234691)

[1.3.2.Atbalsta daudzbērnu ģimenēm piešķiršanas veidi 13](#_Toc16234692)

[2. Valsts un pašvaldību pabalsti, pamatojoties uz bāriņtiesu lēmumu 14](#_Toc16234693)

[2.1.Kas ir aizbildnis? 14](#_Toc16234694)

[2.2 Kas ir aizgādnis? 14](#_Toc16234695)

[2.3.Valsts materiālais atbalsts aizbildnimun aizgādnim 15](#_Toc16234696)

[2.3.1. Pabalsts aizbildnībā esoša bērna uzturēšanai 15](#_Toc16234697)

[2.3.2. Atlīdzība par aizbildņa pienākumu pildīšanu 17](#_Toc16234698)

[2.3.3. Kāds ir valsts materiālais atbalsts aizgādnim? 18](#_Toc16234699)

[2.4. Pašvaldības atbalsts aizbildņiem un aizgādņiem 18](#_Toc16234700)

[3.Personas datu apstrāde, konfidencialitātes ievērošana 19](#_Toc16234701)

[3.1.Personas datu apstrādes principi 20](#_Toc16234702)

[3.2. Īpašu kategoriju personas datu apstrāde 22](#_Toc16234703)

[3.3. Kā iedala informāciju? 24](#_Toc16234704)

[3.4. Ierobežotas pieejamības informācijas sniegšana 26](#_Toc16234705)

[4.Noderīga informācija 27](#_Toc16234706)

# Ievads

Vadlīnijas izstrādātas saskaņā ar Bērnu tiesību aizsardzības likuma 12.panta ceturto daļu, 26.panta pirmo un trešo daļu,43.pantu, kā arī likuma “Par pašvaldībām” 12.pantu un 43.panta trešo daļu.

Latvijas Republikas tiesībsargs ir konstatējis[[1]](#footnote-1), ka pašvaldībās ir atšķirīga prakse, iekļaujot saistošajos noteikumos par trūcīgas un maznodrošinātas ģimenes (personas) statusa noteikšanu un sociālās palīdzības pabalstiem arī sociālās garantijas audžuģimenēm un bērniem pēc ārpusģimenes aprūpes beigšanās, sasniedzot pilngadību. Tāpat pašvaldībās, kas īsteno brīvprātīgo iniciatīvu un atbalsta aizbildņus un aizgādņus, viņiem paredzētais atbalsts nereti tiek iekļauts iepriekš minētajos saistošajos noteikumos. Šāda prakse nav atbalstāma, jo tā neatbilst augstāka juridiska spēka normatīvajiem aktiem, turklāt tas minētajām iedzīvotāju grupām rada sajūtu, ka viņi tiek nepamatoti uzskatīti par pabalstu un palīdzības saņēmējiem, lai gan savās ģimenēs sniedz atbalstu grūtībās nonākušiem cilvēkiem, tostarp bērniem.

Vadlīniju mērķis ir iedibināt vienotu praksi par citos ārējos tiesību aktos noteiktajiem no pašvaldību budžeta līdzekļiem izmaksājamiem pabalstiem un pašvaldību brīvprātīgo iniciatīvu pabalstiem, lai novērstu to gadījumu skaitu, kad atbalsts bāreņiem un bez vecāku gādības palikušajiem bērniem pēc pilngadības sasniegšanas, audžuģimenēm, aizbildņiem un aizgādņiem tiek iekļauts pašvaldību saistošajos noteikumos par sociālās palīdzības pabalstiem, kurus piešķir, izvērtējot materiālo situāciju.

Vadlīnijām ir ieteikuma raksturs, jo atbilstoši Administratīvā procesa likuma 17.pantam tiesību normu interpretāciju katrā konkrētā gadījumā veic to piemērotājs, konkrētajā gadījumā – pašvaldību sociālais dienests.

Vadlīniju tekstā ietverta 2019.gada 1.jūlijā pieejamā aktuālā informācija atbilstoši spēkā esošajiem normatīvajiem aktiem. Informācija regulāri tiks papildināta gan ar jaunumiem normatīvajos dokumentos, gan ar dažādiem piemēriem no prakses.

*Vadlīnijas precizētas 2020.gada janvārī 4.lpp. (1.1.apkašnodaļas 1.zīmējumā), 6.lpp. (1.1.4.apakšnodaļa).*

# 1.Arējos tiesību aktos noteiktie pašvaldības pabalsti

## 1.1.Sociālās garantijas bārenim un bez vecāku gādības palikušajam bērnam pēc ārpusģimenes aprūpes beigšanās[[2]](#footnote-2)

Sociālo garantiju ***mērķis*** ir sniegt atbalstu pilngadību sasniegušajam bērnam uzreiz pēc ārpusģimenes aprūpes beigšanās.. 1.zīmējumā atspoguļoti visi valsts noteiktie sociālo garantiju veidi.

1.zīmējums

### 1.1.1.Kas jādara ārpusģimenes aprūpes pakalpojuma sniedzējam?

Ārpusģimenes aprūpes pakalpojumu sniedzējam (aizbildnim, audžuģimenei vai bērnu aprūpes iestādei) 6 mēnešus pirms ārpusģimenes aprūpē esoša bērna pilngadības sasniegšanas jāinformē pašvaldība (prakse rāda, ka tas ir pašvaldības sociālais dienests), kuras bāriņtiesa ir pieņēmusi lēmumu par ārpusģimenes aprūpi, par laiku, kad bērns uzsāks pastāvīgu dzīvi, un, ka būs nepieciešams atbalsts izglītības iegūšanā un pastāvīgas dzīves uzsākšanā, kā arī palīdzība dzīvokļu jautājumu risināšanā. Vienlaikus bērnu aprūpes iestādei vai aizbildnim ir rakstiski jāinformē arī pats bērns par tiesībām saņemt palīdzību dzīvokļa jautājumu risināšanā, braukšanas maksas atvieglojumiem, kā arī atbalstu izglītības iegūšanā un patstāvīgas dzīves uzsākšanā[[3]](#footnote-3). Atstājot ārpusģimenes aprūpi, pašvaldība pilngadīgajam bērnam izmaksā vienreizēju pabalstu patstāvīgas dzīves uzsākšanai ne ne mazāk kā 218.00 *euro* un personai ar invaliditāti kopš bērnības ne mazāk kā 327 euro. Gadījumā, ja bērns saņēmis Apgādnieka zaudējuma pensiju, tā uzkrājusies bērnam atvērtajā bankas kontā (to atver ārpusģimenes aprūpes iestāde) un, atstājot ārpusģimenes aprūpi, tā ir bērna rīcībā.

### 1.1.2.Kas jādara pašvaldībai (visbiežāk pašvaldības sociālajam dienestam)?

Pašvaldībai vai pašvaldības sociālajam dienestam pēc informācijas no ārpusģimenes aprūpes iestādes saņemšanas, jāsāk plānot bērna patstāvīgai dzīvei nepieciešamais – iespējamā dzīves vieta, informācija par sociālajām garantijām, izglītības iespējām, iespējamā atbalsta piedāvājums ikdienas jautājumu risināšanā u.c.

### 1.1.3.Kur bērns saņem atbalstu?

Brīdī, kad ārpusģimenes aprūpē esošais bērns pēc pilngadības sasniegšanas uzsāk patstāvīgu dzīvi, viņam ir jāvēršas tās pašvaldības sociālajā dienestā, kuras bāriņtiesa ir pieņēmusi lēmumu par ārpusģimenes aprūpi, ar iesniegumu, lai saņemtu sociālās garantijas un citu nepieciešamo atbalstu.

### 1.1.4.Kādi ir atbalsta saņemšanas nosacījumi?[[4]](#footnote-4)

***!!! Lai saņemtu sociālās garantijas:***

* ***drīkst strādāt algotu darbu (netiek ņemti vērā personas ienākumi),***
* ***persona drīkst atrasties laulībā.***

Ja pilngadību sasniedzis bērns turpina mācības augstskolā vai koledžā[[5]](#footnote-5) un mācību procesu apgūst sekmīgi, viņš saņem pabalstu ikmēneša izdevumiem, kas nav mazāks par 109.00 *euro;* personai ar invaliditāti kopš bērnības – 163.00 *euro*).

2.zīmējums

***!!! Sociālo garantiju gadījumā personām ar invaliditāti, netiek vērtētā invaliditātes grupa un pabalstu apmērs noteikta konstanta summa, jo to mērķis nav saistīts ar veselības jautājumiem.***

Ja pilngadību sasniegušais bērns mācību procesu turpina nepārtraukti un ir sekmīgs, viņam ir tiesības saņemt apliecību sociālo garantiju nodrošināšanai, kas garantē braukšanas maksas atvieglojumus sabiedriskajā transportā. Visi ar apliecību saistītie jautājumi tiek kārtoti konkrētās pašvaldības bāriņtiesā, taču bērns var vērsties arī Valsts bērnu tiesību aizsardzības inspekcijā un šo jautājumu risināt tur, tādā gadījumā bērnam nepieciešama pilnvara no bāriņtiesas.

***!!! Visi minētie atbalsta pasākumi tiek nodrošināti ne ilgāk kā līdz 24 gadu vecuma sasniegšanai[[6]](#footnote-6).***

Lai noskaidrotu informāciju par mācību procesu, pašvaldības sociālais dienests ne retāk kā divas reizes gadā pieprasa informāciju, ja tā nav pieejama datu reģistros, no izglītības iestādes, augstskolas vai koledžas par to, ka pilngadību sasniegušais bērns turpina sekmīgi apgūt izglītības programmu vai studiju programmu.

Lai saņemtu mājokļa pabalstu, bez vecāku gādības palikušajam pilngadīgajam bērnam jāvēršas pašvaldībā ar iesniegumu, jāuzrāda īres līgums vai īpašuma apliecība un nepieciešamos maksājumus apliecinoši dokumenti, kas saistīti ar īres/apsaimniekošanas un komunālo pakalpojumu apmaksu.

Pašvaldības domes saistošajos noteikumos paredz kārtību, kādā izmaksājams mājokļa pabalsts bez vecāku gādības palikušam bērnam. Šā pabalsta apmēru pašvaldība nosaka, ievērojot [Sociālo pakalpojumu un sociālās palīdzības likumā](https://likumi.lv/ta/id/68488-socialo-pakalpojumu-un-socialas-palidzibas-likums) noteiktos mājokļa pabalsta aprēķināšanas noteikumus. Piešķirot mājokļa pabalstu bez vecāku gādības palikušam bērnam, pašvaldība nevērtē šā bērna ienākumus un materiālo stāvokli.

***!!! Bez vecāku gādības palikušam bērnam, informējot pašvaldību, kuras bāriņtiesa pieņēmusi lēmumu par ārpusģimenes aprūpi, ir tiesības saņemt mājokļa pabalstu jebkurā administratīvajā teritorijā Latvijas Republikā. Dzīvokļa pabalstu piešķir un izmaksā tā pašvaldība, kura pieņēmusi lēmumu par ārpusģimenes aprūpi, par dzīvojamo telpu jebkurā citā pašvaldībā Latvijā.***

***!!! Bez vecāku gādības palicis bērns nav tiesīgs vienlaikus saņemt gan dzīvokļa pabalstu kā statusa pabalstu, gan vienlaikus saņemt pašvaldībai piederošu vai tās nomātu dzīvojamo telpu ar īres tiesībām, saņemt sociālo dzīvokli ar īres tiesībām un vienlaikus saņemt pašvaldības noteikto dzīvokļa pabalstu kā sociālās palīdzības pabalstu.***

***!!! Izņēmums būs, ja bez vecāku gādības palikušam bērnam ir īpašuma tiesības uz dzīvojamo platību, šādā gadījumā bērnam līdz 24 gadu vecumam ir tiesības saņemt dzīvokļa pabalstu kā statusa pabalstu viņam piederošā mājoklī.***

3.zīmējums

## 1.2.Audžuģimenes un specializētās audžuģimenes

### 1.2.1.Audžuģimenes un specializētās audžuģimenes statuss

4.zīmējums

***Izņēmuma kārtā, ja tas ir bērna interesēs, uz audžuģimenes statusa piešķiršanu var pretendēt laulātie (persona), kas neatbilst minētajam vecumam[[7]](#footnote-7).***

Lēmumu par audžuģimenes statusu pieņem bāriņtiesa, kuras darbības teritorijā deklarēta laulāto (personas) dzīvesvieta. Ja laulāto dzīvesvieta deklarēta dažādu pašvaldību administratīvajās teritorijās, lēmumu par audžuģimenes statusu pieņem tās pašvaldības bāriņtiesa, kuras darbības teritorijā ir deklarēta viena no laulāto dzīvesvietām un laulātie faktiski dzīvo[[8]](#footnote-8).

5.zīmējums

Specializētā audžuģimene apgūst mācību kursu atbilstoši mācību programmai konkrētajā specializācijā, kuras apjoms ir 24 akadēmiskās stundas. Pēc sekmīgas mācību programmas apgūšanas specializētā audžuģimene saņem apliecību[[9]](#footnote-9).

### 1.2.2. Uz cik ilgu laiku bērnu ievieto audžuģimenē?

Bērnu ievieto audžuģimenē vai specializētajā audžuģimenē uz laiku, kamēr bērns var atgriezties savā ģimenē vai, ja tas nav iespējams, līdz bērna aizbildnības nodibināšanai vai adopcijai[[10]](#footnote-10).

Pieņemot lēmumu par bērna ievietošanu audžuģimenē vai specializētajā audžuģimenē, bāriņtiesa norāda laiku, uz kādu bērns ievietojams tajā. Bāriņtiesa bērna interesēs var pagarināt bērna aprūpes laiku audžuģimenē vai specializētajā audžuģimenē, pieņemot jaunu lēmumu.

Krīzes audžuģimenē bērnu ievieto uz laiku līdz 30 dienām. Ja tas atbilst bērna interesēm, bāriņtiesa var pagarināt bērna uzturēšanās termiņu krīzes audžuģimenē, bet ne ilgāk par 12 mēnešiem[[11]](#footnote-11).

**!!! Krīzes audžuģimenē bērnu var ievietot, pamatojoties uz policijas lēmumu par bērna šķiršanu no ģimenes līdz brīdim, kad bāriņtiesa pieņem lēmumu par bērna ievietošanu krīzes audžuģimenē[[12]](#footnote-12).**

### 1.2.3.Audžuģimenes finansēšanas kārtība

***No valsts pamatbudžeta līdzekļiem*** audžuģimenei ir tiesības saņemt atlīdzību par audžuģimenes pienākumu pildīšanu, kuras izmaksu nodrošina Valsts sociālās apdrošināšanas aģentūra Ministru kabineta noteiktajā kartībā[[13]](#footnote-13).

Atlīdzību par audžuģimenes ***(izņemot specializēto audžuģimeni)*** pienākumu pildīšanu piešķir audžuģimenes loceklim (personai), kurš ieguvis audžuģimenes statusu un kuram saskaņā ar bāriņtiesas lēmumu un līgumu, ko noslēgusi pašvaldība un audžuģimene, audzināšanā nodots bērns uz laiku, kas ir ilgāks par vienu mēnesi. Atlīdzības apmērs ir atkarīgs no bērnu skaita audžuģimenē[[14]](#footnote-14).

Audžuģimenes loceklim (personai), kas noslēdzis līgumu ar pašvaldību, ir tiesības saņemt šo atlīdzību no dienas, kad bērns nodots audzināšanā audžuģimenei[[15]](#footnote-15).

***No pašvaldības budžeta līdzekļiem*** audžuģimenei ir tiesības saņemt atlīdzību par audžuģimenes pienākumu pildīšanu uz laiku, kas ir īsāks par mēnesi, pabalstu bērna uzturam, kā arī pabalstu apģērba un mīkstā inventāra (piemēram, gultas veļas, segas, spilvena, matrača) iegādei[[16]](#footnote-16)(skat. 6.zīmējumu).

6.zīmējums

### 1.2.4. Atlīdzības par audžuģimenes pienākumu pildīšanu, pabalsta bērna uzturam un pabalsta apģērba un mīkstā inventāra iegādei apmērs

Atlīdzību par audžuģimenes pienākumu pildīšanu izmaksā atkarībā no ievietoto bērnu skaita, šādā apmērā:

7.zīmējums

***Pabalstu bērna uzturam un pabalstu apģērba un mīkstā inventāra iegādei*** audžuģimenei izmaksā no tās pašvaldības budžeta līdzekļiem, kura noslēgusi līgumu ar audžuģimeni[[17]](#footnote-17).

8.zīmējums

Ja bērns ievietots audžuģimenē uz laiku, kas ir mazāks par mēnesi, pašvaldība, kura ar audžuģimeni noslēgusi līgumu par bērna ievietošanu audžuģimenē, iekārto lietu par pabalsta izmaksāšanu bērna uzturam, par pabalsta izmaksāšanu apģērba un mīkstā inventāra iegādei un par atlīdzības izmaksāšanu audžuģimenei[[18]](#footnote-18).

Atlīdzību par audžuģimenes pienākumu pildīšanu un attiecīgos pabalstus piešķir un aprēķina sākot ar dienu, kad bērna ievietots audžuģimenē[[19]](#footnote-19).

Pašvaldība, kura ar audžuģimeni vai specializēto audžuģimeni noslēgusi līgumu par bērna ievietošanu audžuģimenē vai specializētajā audžuģimenē, ir tiesīga pieprasīt audžuģimenei vai specializētajai audžuģimenei sniegt pārskatu par pašvaldības piešķirto līdzekļu izlietojumu.

***!!! Piešķirot atlīdzību par audžuģimenes pienākumu pildīšanu, pabalstu bērna uzturam un pabalstu apģērba un mīkstā inventāra iegādei, audžuģimenes ienākumu līmenis nav būtisks, nozīme ir tikai konkrētajam statusam.***

## 1.3 Atbalsts daudzbērnu ģimenēm

Bērnu tiesību aizsardzības likuma 26.panta pirmajā daļā noteikts, ka [..] pašvaldība atbalsta ģimeni, it īpaši daudzbērnu ģimeni, un sniedz tai palīdzību.

### 1.3.1.Kas ir daudzbērnu ģimene?

Bērnu tiesību aizsardzības likuma 1.panta 16.punktā noteikts, ka daudzbērnu ģimene ir ģimene, kuras aprūpē ir vismaz trīs bērni, to skaitā audžuģimenē ievietoti un aizbildnībā esoši bērni. Par daudzbērnu ģimenes bērnu uzskatāma arī pilngadīga persona, kas nav sasniegusi 24 gadu vecumu, ja tā iegūst vispārējo, profesionālo vai augstāko izglītību.

### 1.3.2.Atbalsta daudzbērnu ģimenēm piešķiršanas veidi

9.zīmējums

Nosakot saistošajos noteikumos īpašu pabalstu daudzbērnu ģimenei, izdošanas pamatojumā jābūt atsaucei uz Bērnu tiesību aizsardzības likumu (26.panta pirmo daļu) un likuma „Par pašvaldībām” 43.panta trešo daļu.

Šobrīd statistikā šāda veida atbalsts daudzbērnu ģimenēm uzrādāms pie ārējos tiesību aktos noteiktajiem pašvaldības pabalstiem.

#### **1.3.3.Atbalsta daudzbērnu ģimenēm piemēri**

10.zīmējums

Plašāku ieskatu par pašvaldībās un valsts institūcijās pieejamo atbalstu daudzbērnu ģimenēm var iegūt Labklājības ministrijas mājas lapā ([*https://www.lm.gov.lv/lv/daudzbernu-gimenem*](https://www.lm.gov.lv/lv/daudzbernu-gimenem)*)* un Latvijas Goda ģimenes mājas lapā ([*http://www.godagimene.lv/*](http://www.godagimene.lv/)).

# 2. Valsts un pašvaldību pabalsti, pamatojoties uz bāriņtiesu lēmumu

## 2.1.Kas ir aizbildnis?

***Aizbildnis*** ir persona, kas iecelta vai apstiprināta Civillikuma noteiktajā kārtībā, lai nodrošinātu bērna tiesību un interešu aizsardzību.

Aizbildnis aizvieto bērnam vecākus, kā arī pārstāv bērnu personiskajās un mantiskajās attiecībās. Aizbildnis bērnam tiek iecelts ar bāriņtiesas lēmumu. Bāriņtiesa var iecelt bērnam aizbildni, ja:

11.zīmējums

## 2.2 Kas ir aizgādnis?

***Aizgādnis*** ir persona, kas, pamatojoties uz tiesas spriedumu, ar bāriņtiesas lēmumu tiek iecelta, lai nodrošinātu personu ar ierobežotu rīcībspēju aizsardzību.Bāriņtiesa aizgādņus izvēlas saskaņā ar Civillikuma 355.un 661.pantu un, aizstāvot aizgādnībā esošās personas mantiskās intereses, ievēro tiesas spriedumā noteikto.

Aizgādnība par pilngadīgajiem pakļauta attiecīgiem noteikumiem par aizbildnību pār nepilngadīgajiem. Proti, ja normatīvajos aktos nav noteikts īpašs regulējums par aizgādnību, tad ir piemērojams normatīvajos aktos noteiktais par aizbildnību[[20]](#footnote-20).

Aizgādni ieceļ:

12.zīmējums

## 2.3.Valsts materiālais atbalsts aizbildnimun aizgādnim

### 2.3.1. Pabalsts aizbildnībā esoša bērna uzturēšanai

**Aizbildnim no valsts pamatbudžeta ir tiesības saņemt *pabalstu aizbildnībā esoša bērna uzturēšanai[[21]](#footnote-21)*(turpmāk – pabalsts). Pabalstu piešķir Latvijā dzīvojošiem Latvijas pilsoņiem, nepilsoņiem, ārvalstniekiem un bezvalstniekiem, kuriem piešķirts personas kods.**

***Pabalstu nepiešķir* tiem aizbildņiem, kuri saņēmuši termiņuzturēšanās atļaujas, kā arī, ja aizbildnības nodibināšanas iemesls atbilstoši bāriņtiesas lēmumam ir vecāku darba apstākļi, kuru dēļ viņi nevar bērnu aprūpēt**[[22]](#footnote-22)**.**

**Pabalstu piešķir par katru aizbildnībā esošu bērnu, kuram piešķirts personas kods, izņemot gadījumus, kad aizbildnībā esošajam bērnam ir izsniegta termiņuzturēšanās atļauja.**

**Šī pabalsta izmaksu izbeidz ar aizbildnības atcelšanas dienu.**

***Pabalsta apmērs:***[[23]](#footnote-23)**.**

**13.zīmējums**

**Pabalsta piešķiršanu un izmaksu saskaņā ar gadskārtējā valsts budžeta likumā paredzētajām apropriācijām nodrošina Valsts sociālās apdrošināšanas aģentūra Ministru kabineta noteiktajā kārtībā**[[24]](#footnote-24)**. Lai saņemtu pabalstu, aizbildnim personiski vai ar pilnvarotas personas starpniecību jāiesniedz rakstveida pieprasījums Valsts sociālās apdrošināšanas aģentūrai.**

### ****2.3.2. Atlīdzība par aizbildņa pienākumu pildīšanu****

**Vienlaikus aizbildnim no valsts pamatbudžeta ir tiesības saņemt *atlīdzību par aizbildņa pienākumu pildīšanu[[25]](#footnote-25).***

**Tiesības saņemt šo atlīdzību ir Latvijas pilsoņiem, nepilsoņiem, ārvalstniekiem un bezvalstniekiem, kuriem piešķirts personas kods.**

***Atlīdzību nepiešķir* tiem, kuri ir saņēmuši termiņuzturēšanās atļaujas.**

***!!!Gadījumos, ja aizbildnis un bērns, par kuru tiek maksāta atlīdzība, izbrauc no Latvijas uz patstāvīgu dzīvi ārvalstīs, minētās atlīdzības izmaksa netiek pārtraukta[[26]](#footnote-26).***

***Atlīdzību nepiešķir* taisnās līnijas radiniekiem, ja aizbildnības nodibināšanas iemesls atbilstoši bāriņtiesas lēmumam ir vecāku darba apstākļi, kuru dēļ nevar bērnu aprūpēt**[[27]](#footnote-27)**.**

**Ja aizbildnība tiek atcelta, šīs atlīdzības izmaksu izbeidz ar aizbildnības atcelšanas dienu.**

***Atlīdzības apmērs par aizbildņa pienākumu pildīšanu ir 54,07 euro mēnesī neatkarīgi no aizbildnībā esošo bērnu skaita[[28]](#footnote-28).***

**Atlīdzības piešķiršanu un izmaksu saskaņā ar gadskārtējā valsts budžeta likumā paredzētajām apropriācijām nodrošina Valsts sociālās apdrošināšanas aģentūra Ministru kabineta noteiktajā kārtībā**[[29]](#footnote-29)**. Lai saņemtu atlīdzību par aizbildņa pienākumu pildīšanu, aizbildnim personiski vai ar pilnvarotas personas starpniecību jāiesniedz rakstveida pieprasījums Valsts sociālās apdrošināšanas aģentūrai.**

### ****2.3.3. Kāds ir valsts materiālais atbalsts aizgādnim?****

Finansiāla atbalsta nodrošināšana aizgādņiem no valsts pamatbudžeta nav noteikta. Tā ir pašvaldības brīvprātīga iniciatīva, un attiecīgi katra pašvaldība savos saistošajos noteikumos nosaka kritērijus šāda atbalsta saņemšanai.

## ****2.4. Pašvaldības atbalsts aizbildņiem un aizgādņiem****

**Katra pašvaldība *pēc savas iniciatīvas var noteikt materiālo atbalstu aizgādnim*, kā arī *papildus* normatīvajos aktos noteiktajam valsts finansiālajam atbalstam aizbildnim, *sniegt materiālo atbalstu aizbildnim un aizbildnībā esošajam bērnam*.**

Šo pabalstu mērķis nav kāda no likumā minēto pamatvajadzību nodrošināšana un to piešķir, neizvērtējot materiālo situāciju. Kā jebkuru pašvaldības brīvprātīgo iniciatīvu arī šāda veida pabalsti jānosaka pašvaldības saistošajos noteikumos[[30]](#footnote-30).

Ņemot vērā, ka pašvaldības pabalsts aizbildnim un aizgādnim ir pašvaldības brīvā iniciatīva un šo pabalstu piešķiršana nav noteikta citos ārējos tiesību aktos, tad pabalsta apmērs, piešķiršanas un izmaksas kārtība jāparedz pašvaldības saistošajos noteikumos.

Izvērtējot līdzšinējo pašvaldību praksi aizbildņa un aizgādņa pabalstu piešķiršanā, secināms, ka pašvaldības saistošajos noteikumos nosaka atsevišķus kritērijus pabalsta piešķiršanai, piemēram:

14.zīmējums

**!!! Piešķirot pabalstu aizbildnim vai aizgādnim, netiek vērtēti personas ienākumi un materiālie resursi.** Tā ir pašvaldības brīvprātīga iniciatīva ar mērķi sniegt papildu materiālo atbalstu aizbildnim vai aizgādnim.

Precīza informācija atrodama katras pašvaldības interneta mājas lapā pie saistošajiem noteikumiem.

# 3.Personas datu apstrāde, konfidencialitātes ievērošana

Valsts atzīst un aizsargā cilvēka pamattiesības saskaņā ar Satversmi, likumiem un Latvijai saistošiem starptautiskajiem līgumiem[[31]](#footnote-31). Ikvienam ir tiesības uz privātās dzīves, mājokļa un korespondences neaizskaramību[[32]](#footnote-32).

2016.gada 24.maijā spēkā stājās 2016.gada 27.aprīļa *Eiropas Parlamenta un padomes regula (ES) 2016/679 „Par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK” (*Vispārīgā datu aizsardzības regula) (turpmāk - Regula)[[33]](#footnote-33). Regula izstrādāta ievērojot tostarp to, ka fizisku personu aizsardzība attiecībā uz personas datu aizsardzību ir pamattiesības[[34]](#footnote-34) un to, ka Eiropas Savienības Pamattiesību harta[[35]](#footnote-35), Līgums par Eiropas Savienības dalību[[36]](#footnote-36) paredz, ka ikvienai personai ir tiesības uz savu personas datu aizsardzību. Regula piemērojama no 25.05.2018.[[37]](#footnote-37)

**!!! Regula aizsargā fizisku personu pamattiesības un pamatbrīvības un jo īpaši to tiesības uz personas datu aizsardzību[[38]](#footnote-38).**

## 3.1.Personas datu apstrādes principi

Personas tiesības atvasināmas no Regulas 5.pantā noteiktajiem šādiem personas datu apstrādes principiem[[39]](#footnote-39):

15.zīmējums

Personas dati:

1. tiek apstrādāti likumīgi, godprātīgi un datu subjektam pārredzamā veidā;
2. tiek vākti konkrētos, skaidros un leģitīmos nolūkos, un to turpmāku apstrādi neveic ar minētajiem nolūkiem nesavietojamā veidā; turpmāka apstrāde arhivēšanas nolūkos sabiedrības interesēs, zinātniskās vai vēstures pētniecības nolūkos, vai statistikas nolūkos saskaņā ar Regulas 89.panta 1.punktu nav uzskatāma par nesavietojamu ar sākotnējiem nolūkiem;
3. ir adekvāti, atbilstīgi un ietver tikai to, kas nepieciešams to apstrādes nolūkos;
4. ir precīzi un, ja vajadzīgs, atjaunināti; ir jāveic visi saprātīgi pasākumi, lai nodrošinātu, ka neprecīzi personas dati, ņemot vērā nolūkus, kādos tie tiek apstrādāti, bez kavēšanās tiktu dzēsti vai laboti;
5. tiek glabāti veidā, kas pieļauj datu subjektu identifikāciju, ne ilgāk kā nepieciešams nolūkiem, kādos attiecīgos personas datus apstrādā; personas datus var glabāt ilgāk, ciktāl personas datus apstrādās tikai arhivēšanas nolūkos sabiedrības interesēs, zinātniskās vai vēstures pētniecības nolūkos, vai statistikas nolūkos saskaņā ar Regulas 89.panta 1.punktu, ar noteikumu, ka tiek īstenoti atbilstoši tehniski un organizatoriski pasākumi, kas šajā regulā paredzēti, lai aizsargātu datu subjekta tiesības un brīvības;
6. tiek apstrādāti tādā veidā, lai tiktu nodrošināta atbilstoša personas datu drošība, tostarp aizsardzība pret neatļautu vai nelikumīgu apstrādi un pret nejaušu nozaudēšanu, iznīcināšanu vai sabojāšanu, izmantojot atbilstošus tehniskos vai organizatoriskos pasākumus.

**!!! Bērnu tiesību aizsardzības jomā iestādes apstrādā personas datus, pamatojoties uz spēkā esošajiem normatīvajiem aktiem[[40]](#footnote-40), t.i., likumdevējs ir noteicis iestādei, saņemot attiecīgu personas iesniegumu, apstrādāt attiecīgus personas datus, lai varētu pieņemt lēmumu.**

Sociālo pakalpojumu un sociālās palīdzības likuma 12.panta trešajā daļā noteikts, ka pašvaldības sociālajam dienestam ir tiesības pieprasīt un bez maksas saņemt no valsts un pašvaldību iestādēm un citām valsts pārvaldes iestādēm, privātpersonām, tai skaitā ārstniecības iestādēm, ziņas, kas nepieciešamas sociālā dienesta kompetencē esošo jautājumu risināšanai, tai skaitā informāciju par aizbildnības un aizgādības jautājumiem, bērna aizgādības tiesību realizāciju, tiesisko un mantisko stāvokli.

**!!! Valsts un pašvaldību iestādes savas pamatfunkcijas, īpaši administratīvā procesa ietvaros, veic pamatojoties uz Regulas 6.panta**1.punkta c) un e) apakšpunktu, kas nosaka, ka apstrāde ir likumīga:

* ja tā vajadzīga, lai izpildītu uz pārzini[[41]](#footnote-41) attiecināmu juridisku pienākumu;
* ja tā vajadzīga, lai izpildītu uzdevumu, ko veic sabiedrības interesēs vai īstenojot pārzinim likumīgi piešķirtās oficiālās pilnvaras.

Ja dati tiek vākti ar mērķi rezultātā slēgt līgumu (piemēram, sociālā pakalpojuma saņemšanai, sadarbības līgums) vai, lai izvērtētu līguma slēgšanas iespējamību, apstrādes tiesiskais pamats ir Regulas 6.panta 1.punkta b) apakšpunkts, t.i., apstrāde ir tiesiska, ja tā ir vajadzīga līguma, kura līgumslēdzēja puse ir datu subjekts, izpildei vai pasākumu veikšanai pēc datu subjekta pieprasījuma pirms līguma noslēgšanas.

Datu apstrādes tiesiskai pamats var būt arī pārziņa vai trešās personas leģitīmo interešu ievērošanai, *izņemot*, ja datu subjekta intereses vai pamattiesības un pamatbrīvības, kurām nepieciešama personas datu aizsardzība, ir svarīgākas par šīm interesēm, jo īpaši, *ja datu subjekts ir bērns*. Taču šo normu ***nepiemēro*** apstrādei, ko veic publiskas iestādes, pildot savus pamatuzdevumus (piemēram, Bērnu tiesību aizsardzības inspekcija, bāriņtiesa, policija)[[42]](#footnote-42), ja šo iestāžu darbības ir saistāmas ar iespējamā apdraudējuma novēršanu bērnam.

## 3.2. Īpašu kategoriju personas datu apstrāde

Personas datiem, kas pēc savas būtības ir īpaši sensitīvi saistībā ar pamattiesībām un brīvībām, pienākas īpaša aizsardzība, jo to apstrādes konteksts varētu radīt nopietnu risku pamattiesībām un brīvībām[[43]](#footnote-43).Ir aizliegta tādu personas datu apstrāde, kas atklāj rases vai etnisko piederību, politiskos uzskatus, reliģisko vai filozofisko pārliecību vai dalību arodbiedrībās, un ģenētisko datu, biometrisko datu, lai veiktu fiziskas personas unikālu identifikāciju, veselības datu vai datu par fiziskas personas dzimumdzīvi vai seksuālo orientāciju apstrāde[[44]](#footnote-44), *izņemot*, ja pastāv kaut viens no šādiem pamatojumiem:

* datu subjekts ir devis nepārprotamu piekrišanu šo personas datu apstrādei vienam vai vairākiem konkrētiem nolūkiem[[45]](#footnote-45);
* apstrāde ir vajadzīga, lai realizētu pārziņa pienākumus un īstenotu pārziņa vai datu subjekta konkrētas tiesības nodarbinātības, sociālā nodrošinājuma un sociālās aizsardzības tiesību jomā[[46]](#footnote-46);
* apstrāde ir vajadzīga profilaktiskās vai arodmedicīnas nolūkos, darbinieka darbspējas novērtēšanai, medicīniskas diagnozes, veselības vai sociālās aprūpes vai ārstēšanas vai veselības vai sociālās aprūpes sistēmu un pakalpojumu pārvaldības nodrošināšanas nolūkos[[47]](#footnote-47);
* u.c.

**!!!**Ierasti datu apstrāde izbeidzama, un dati dzēšami līdz ko tiek sasniegts mērķis, kādēļ datu apstrāde tikusi uzsākta. Piemēram, datu apstrādes mērķis ir izskatīt personas iesniegumu vienreizēja naudas pabalsta saņemšanai. Līdz ko pabalsts piešķirts un nauda pārskaitīta iesniedzējam, beidzas arī sākotnējās datu apstrādes mērķis. Tādā gadījumā iestāde var noteikt citus datu apstrādes mērķus un turpināt apstrādāt personas datus[[48]](#footnote-48). Piemēram, iestāde, izmantojot leģitīmo interesi, nodrošina pierādījumus par lēmuma pieņemšanas faktu un pašvaldības budžeta izlietošanas tiesiskumu, vai to jau uz likuma pamata iestādei uzliek par pienākumu normatīvie akti. Secīgi, personas datu apstrāde var tikt turpināta, nosakot jaunu mērķi, taču arī tādā gadījumā tam jābūt tiesiskam un pietiekami pamatotam (piemēram, veiktās izmaksas attaisnojuma dokuments grāmatvedībā).

Jebkurā gadījumā pārzinim ir pienākums nodrošināt atbilstošus tehniskos un organizatoriskos pasākumus, lai nodrošinātu tā rīcībā esošo fizisko personu datu aizsardzību. Klientam ir tiesības iepazīties ar iestādes privātuma politiku, kā arī izmantot savas Regulā noteiktās datu subjekta tiesības piekļūt saviem datiem un tos labot, iegūt informāciju par to, kādus klienta datus iestāde apstrādā, kādiem mērķiem, paredzamo datu uzglabāšanas termiņu un tā tiesisko pamatojumu u.c. normatīvajos dokumentos noteikto informāciju[[49]](#footnote-49).

Personas datu uzraudzību Regulas izpratnē Latvijā veic Datu valsts inspekcija[[50]](#footnote-50).

## 3.3. Kā iedala informāciju?

Saskaņā ar Informācijas atklātības likuma 3.pantu informāciju iedala vispārpieejamā informācijā un ierobežotas pieejamības informācijā.

Ierobežotas pieejamības informācija[[51]](#footnote-51) ir tāda informācija, kura ir paredzēta ierobežotam personu lokam sakarā ar darba vai dienesta pienākumu veikšanu un kuras izpaušana vai nozaudēšana šīs informācijas rakstura un satura dēļ apgrūtina vai var apgrūtināt iestādes darbību, nodara vai var nodarīt kaitējumu personu likumiskajām interesēm.

**Informāciju iedala:**

16.zīmējums

*\* komercnoslēpums, izņemot gadījumus, kad ir noslēgts iepirkuma līgums saskaņā ar Publisko iepirkumu likumu vai cita veida līgums par rīcību ar valsts vai pašvaldības finanšu līdzekļiem un mantu;*

*\*\* kas attiecas uz atestācijas, eksāmenu, iesniegto projektu (izņemot projektus, kuru finansēšana paredzēta ar valsts sniegtu galvojumu), konkursu (izņemot konkursus, kas saistīti ar iepirkumiem valsts vai pašvaldību vajadzībām vai citādi saistīti ar rīcību ar valsts vai pašvaldību finanšu līdzekļiem un mantu) un citu līdzīga rakstura novērtējumu procesu;*

*\*\*\* kas ir Ziemeļatlantijas līguma organizācijas vai Eiropas Savienības informācija, kura apzīmēta attiecīgi kā "NATO UNCLASSIFIED" vai "LIMITE".*

**!!! Informācijai ierobežotas pieejamības statusu, norādot pamatojumu, nosaka iestādes vadītājs[[52]](#footnote-52).**

Informācijas autors vai iestādes vadītājs ierobežotas pieejamības statusu informācijai nosaka uz laiku, kas nav ilgāks par vienu gadu, *izņemot* Informācijas atklātības likuma [7.pantā](https://likumi.lv/ta/id/50601#p7) minēto informāciju par komercnoslēpumu.

**!!! IZŅĒMUMS: Informācija par fiziskās personas privāto dzīvi tiek aizsargāta ar likumu[[53]](#footnote-53).**

Ierobežotas pieejamības informāciju glabā tā, lai nepieļautu tai nepiederošu personu piekļūšanu.

**!!!**Pamatojoties uz Informācijas atklātības likuma 16.panta pirmo daļu, iestāde nodrošina, lai pienākumu saglabāt ierobežotas pieejamības informāciju zina visas personas, uz kurām šis pienākums attiecas. No personām, kuras apstrādā ierobežotas pieejamības informāciju, pieprasa rakstveida apliecinājumu, ka tās zina noteikumus un apņemas tos ievērot.

Iestāde var izstrādāt ierobežotas pieejamības informācijas pārvaldības noteikumus vai šīs normas iekļaut iestādes iekšējās darba kārtības noteikumos vai citos iekšējos normatīvajos aktos, nosakot šīs informācijas saņemšanas, reģistrācijas, aprites, sagatavošanas, nosūtīšanas, glabāšanas, ieskaitot ierobežotas pieejamības informācijas sniegšanu pēc personas pieprasījuma, kārtību.

Uzsākot darba tiesiskās attiecības, persona paraksta apliecinājumu, ka ir iepazinusies ar ierobežotas pieejamības informācijas aizsardzības prasībām iestādē un atbildību par to pārkāpšanu, kā arī apņemas ievērot ierobežotas pieejamības informācijas aizsardzības prasības. Apliecinājumi tiek glabāti darbinieku personu lietās.

## 3.4. Ierobežotas pieejamības informācijas sniegšana

Ierobežotas pieejamības informāciju sniedz, pamatojoties tikai uz iesniedzēja (piemēram, nevalstiskas organizācijas, privātpersonas, uzņēmēji, u.c.) rakstveida pieprasījumu. Saņemot pieprasījumu, iestāde pārliecinās, vai pieprasījums ir parakstīts, vai pieprasītājs ir norādījis savu vārdu un uzvārdu (juridiskās personas pārstāvis – arī tās nosaukumu), kā arī pieprasītās informācijas izmantošanas mērķi.

**!!! Saskaņā ar Informācijas atklātības likuma 11.panta ceturtajā daļā noteikto ierobežotas pieejamības informāciju jāpieprasa rakstveidā, norādot sava pieprasījuma pamatojumu un mērķi, kādam tā tiks izmantota.**

**Iestādei ir jāizvērtē pamatojums un informācijas pieprasījuma mērķis (ievērojot samērīguma principu). Tāpat iestādei ir jāvērtē, vai izpildoties kādiem konkrētiem kritērijiem, tai spēkā esošie normatīvie akti uzliek par pienākumu šādu informāciju izsniegt.**

**!!! Ja ierobežotas pieejamības informācija tiek izsniegta, tad tās saņēmējs uzņemas saistības šo informāciju izmantot tikai tiem mērķiem, kuriem tā pieprasīta.**

Ierobežotas pieejamības informācijas pieprasītājs vai pilnvarots pārstāvis ierobežotas pieejamības informāciju var saņemt tikai pēc apliecinājuma parakstīšanas par ierobežotas pieejamības informācijas izmantošanu pieprasījumā norādītajiem mērķiem. Apliecinājumu uzglabā kopā ar izsniegtā dokumenta otro eksemplāru.

Iestāde var pieņemt lēmumu atteikt sniegt pieprasīto informāciju, pamatojot lēmumu, piemēram, ja tas nav noformēts atbilstoši likuma prasībām, iestādes rīcībā nav pieprasītās informācijas vai iestāde nav tās autors, piemēram, bāriņtiesa var atteikt izsniegt Uzturlīdzekļu garantiju fondam informāciju par bērnu un vecākiem, ja UGF nenorāda, kādam nolūkam viņiem šī informācija ir nepieciešama.

Iestādes sarakste ar informācijas pieprasītāju un ziņas par šo personu uzskatāmas par ierobežotas pieejamības informāciju[[54]](#footnote-54).

Veicot profesionālos uzdevumus, jo īpaši strādājot ar ierobežotas pieejamības informāciju, ir jāievēro sociālo darbinieku ētikas kodekss, kuru apstiprinājusi Latvijas Profesionālo sociālo un aprūpes darbinieku asociācija, kas noteikts Sociālo pakalpojumu un sociālās palīdzības likumā[[55]](#footnote-55), Latvijas Bāriņtiesu darbinieku ētikas kodekss, ko apstiprinājusi Latvijas Bāriņtiesu darbinieku asociācija, kā arī katras **pašvaldības apstiprinātais ētikas kodekss**, kas nosaka pašvaldības darbinieku profesionālās ētikas pamatprincipus.

# 4.Noderīga informācija

Labklājības ministrijas tīmekļa vietne, kur pieejama informācija par bērnu un ģimenes politiku:

<http://www.lm.gov.lv/lv/nozares-politika/berni-un-gimene>

Kontaktpersonas:

**Liene Kauliņa - Bandere** – Bērnu un ģimenes politikas departamenta direktore

Tālrunis: 67021639

E-pasts: liene.kaulina-bandere@lm.gov.lv

**Zita Mustermane**– Bērnu un ģimenes politikas departamenta vecākā eksperte

Tālrunis: 67021649

E-pasts: zita.mustermane@lm.gov.lv

1. Latvijas Republikas tiesībsarga 2019.gada 25.marta vēstule Nr.6-1/512. [↑](#footnote-ref-1)
2. Ministru kabineta 2005.gada 15.novembra noteikumu Nr. 857 „Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās” 27., 28., 30., 31., 31.1 un 32.punkts. [↑](#footnote-ref-2)
3. Ministru kabineta 2005.gada 15.novembra noteikumi Nr.857 “Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās”, 23. un 24.punkts. [↑](#footnote-ref-3)
4. Ministru kabineta 2005.gada 15.novembra noteikumi Nr.857 “Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās”, 28., 31. un 31.prim punkts. [↑](#footnote-ref-4)
5. Augstskolai vai koledžai, kurā persona studē, jābūt tiesīgai izsniegt valsts atzītus diplomus (par ārvalstīs esošām izglītības iestādēm un to, vai iestāžu izsniegtie dokumenti ir akreditēti Latvijā var uzzināt Izglītības un zinātnes ministrijas Akadēmiskajā Informācijas centrā (Biroja adrese: Dzirnavu iela 16, 3. stāvs, Rīga, Pasta adrese: Vaļņu iela 2, Rīga LV-1050, t.:67225155), kas veic ārvalstu diplomu ekspertīzi un atzīšanu Latvijā. [↑](#footnote-ref-5)
6. Bērnu tiesību aizsardzības likuma 43.panta otrā daļa. [↑](#footnote-ref-6)
7. Ministru kabineta 2018.gada 26.jūnija noteikumu Nr.354 „Audžuģimenes noteikumi” 13.punkts. [↑](#footnote-ref-7)
8. Ministru kabineta 2018.gada 26.jūnija noteikumi Nr.354 „Audžuģimenes noteikumi” 25.punkts. [↑](#footnote-ref-8)
9. Ministru kabineta 2018.gada 26.jūnija noteikumu Nr.354 „Audžuģimenes noteikumi” 35.punkts. [↑](#footnote-ref-9)
10. Ministru kabineta 2018.gada 26.jūnija noteikumu Nr.354 „Audžuģimenes noteikumi” 10.punkts. [↑](#footnote-ref-10)
11. Ministru kabineta 2018.gada 26.jūnija noteikumu Nr.354 „Audžuģimenes noteikumi” 11.punkts. [↑](#footnote-ref-11)
12. Ministru kabineta 2018.gada 26.jūnija noteikumu Nr.354 „Audžuģimenes noteikumi” 51.punkts. [↑](#footnote-ref-12)
13. Valsts sociālo pabalstu likuma 17.pants. [↑](#footnote-ref-13)
14. Valsts sociālo pabalstu likuma 11.panta pirmā daļa. [↑](#footnote-ref-14)
15. Valsts sociālo pabalstu likuma 11.panta otrā daļa. [↑](#footnote-ref-15)
16. Ministru kabineta 2018.gada 26.jūnija noteikumu Nr.354 „Audžuģimenes noteikumi” 76.punts. [↑](#footnote-ref-16)
17. Ministru kabineta 2018.gada 26.jūnija noteikumu Nr.354 „Audžuģimenes noteikumi” 78.punkts. [↑](#footnote-ref-17)
18. Ministru kabineta 2018.gada 26.jūnija noteikumu Nr.354 „Audžuģimenes noteikumi” 81.punkts. [↑](#footnote-ref-18)
19. Ministru kabineta 2018.gada 26.jūnija noteikumu Nr.354 „Audžuģimenes noteikumi” 82.punkts. [↑](#footnote-ref-19)
20. Civillikuma 356.pants. [↑](#footnote-ref-20)
21. Valsts sociālo pabalstu likuma 9.pants. [↑](#footnote-ref-21)
22. Valsts sociālo pabalstu likuma 4.panta ceturtā daļa un 9.panta ceturtā daļa. [↑](#footnote-ref-22)
23. Ministru kabineta 2009.gada 22.decembra noteikumi Nr.1643 „Kārtība, kādā piešķir un izmaksā pabalstu aizbildnim par bērna uzturēšanu”. [↑](#footnote-ref-23)
24. Valsts sociālo pabalstu likuma 17.panta pirmā daļa. [↑](#footnote-ref-24)
25. Valsts sociālo pabalstu likuma 10.pants. [↑](#footnote-ref-25)
26. Valsts sociālo pabalstu likuma 4.panta ceturtā daļa. [↑](#footnote-ref-26)
27. Valsts sociālo pabalstu likuma 10.panta piektā daļa. [↑](#footnote-ref-27)
28. Ministru kabineta 2009.gada 22.decembra noteikumi Nr.1600 „Kārtība, kādā piešķir un izmaksā atlīdzību par aizbildņa pienākumu pildīšanu”. [↑](#footnote-ref-28)
29. Valsts sociālo pabalstu likuma 17.panta pirmā daļa. [↑](#footnote-ref-29)
30. Likums „Par pašvaldībām”, 43.panta trešā daļa. [↑](#footnote-ref-30)
31. Latvijas Republikas Satversmes 89.pants. [↑](#footnote-ref-31)
32. Turpat, 96.pants. [↑](#footnote-ref-32)
33. <https://eur-lex.europa.eu/legal-content/LV/TXT/?uri=uriserv:OJ.L_.2016.119.01.0001.01.LAV&toc=OJ:L:2016:119:FULL> [↑](#footnote-ref-33)
34. Regulas Preambula (1). [↑](#footnote-ref-34)
35. 8.panta 1.punkts. [↑](#footnote-ref-35)
36. 16.panta 1.punks. [↑](#footnote-ref-36)
37. Regulas 99.panta 2.punkts. [↑](#footnote-ref-37)
38. Regulas 1.panta 2.punkts. [↑](#footnote-ref-38)
39. Regulas 5.panta 1.punkts. [↑](#footnote-ref-39)
40. Vispārīgās datu aizsardzības regulas 6.panta 1.punkta e) apakšpunkts. [↑](#footnote-ref-40)
41. Pārzinis ir fiziska vai juridiska persona, publiska iestāde, aģentūra vai cita struktūra, kas viena pati vai kopīgi ar citām nosaka personas datu apstrādes nolūkus un līdzekļus. [↑](#footnote-ref-41)
42. Regulas 6.panta 1.daļas f) punkts. [↑](#footnote-ref-42)
43. Regulas Preambulas 51.punkts. [↑](#footnote-ref-43)
44. Regulas 9.panta 1.punkts. [↑](#footnote-ref-44)
45. Regulas 9.panta 2.daļas a) apakšpunkts. [↑](#footnote-ref-45)
46. Regulas 9.panta 2.daļas b) apakšpunkts. [↑](#footnote-ref-46)
47. Regulas 9.panta 2.daļas h) apakšpunkts. [↑](#footnote-ref-47)
48. Fizisko personu datu apstrādes likuma 25.panta pirmā un trešā daļa. [↑](#footnote-ref-48)
49. Regulas 13.-22.pants. [↑](#footnote-ref-49)
50. Fizisko personu datu apstrādes likums. [↑](#footnote-ref-50)
51. Informācijas atklātības likuma 5.panta pirmā daļa. [↑](#footnote-ref-51)
52. Informācijas atklātības likuma 5.panta trešā daļa. [↑](#footnote-ref-52)
53. Informācijas atklātības likuma 8.pants. [↑](#footnote-ref-53)
54. Informācijas atklātības likuma 11.panta sestā daļa. [↑](#footnote-ref-54)
55. Sociālo pakalpojumu un sociālās palīdzības likuma 45.panta trešā daļa. [↑](#footnote-ref-55)